Help jou kinders om hul emosies uit te druk
JY LEES NOU Help jou kinders om hul emosies uit te druk
15 Junie 2014
Smart Heart is 'n splinternuwe bordspeletjie wat kinders aanmoedig om hul emosies op 'n gesonde manier uit te druk.
Smart Heart is 'n interaktiewe speletjie wat gebruik maak van prentjies en woorde wat kinders hul gevoelens help uitken en kommunikeer. Christine Kritzas en Janet Bytheway, twee sielkundiges van Kaapstad, het die speletjie ontwikkel met die doel om kinders aan te moedig om kreatiewe oplossings vir hul probleme te vind.
"Kinders druk hulself uit deur te speel," verduidelik Christine. "Smart Heart gee hulle die gereedskap om dit te doen."
Die bordspeletjie is 'n goeie stuk gereedskap vir ouer, onderwysers, opvoedkundige sielkundiges, arbeidsterapeute en enigeen wat met kinders werk, meen Janet.
Kinders tussen vyf en 13 kan met behulp van Smart Heart ernstige onderwerpe op 'n speelse manier aanpak. So kan hulle leer om te gesels oor dinge wat op die speelgrond, in die klas of by die huis gebeur.
"Die samelewing plaas geweldige druk op intellektuele en fisieke ontwikkeling," sê Christine. "Kinders is onder druk om A's te behaal en vir hul skool se eerste span te speel, maar dikwels skeep onderwysers en ouers die ontwikkeling van emosionele uitdrukking by kinders af."